
ANNEN BOK


KAPITTEL 1

OM UBESLUTTSOMHETEN I VÅRE HANDLINGER

A1 Det vanskeligste for dem som øver seg opp i kunsten å studere menneskenes handlinger, er å sette dem sammen til et hele og se dem i det samme lys; for stort sett motsier de hverandre på en så besynderlig måte at det virker umulig at de kan komme fra samme verksted. Marius den yngre viser seg snart som sønn av Mars, snart av Venus. Det sies at pave Bonifacius VIII tiltrådte sitt embete som en rev, utøvde det som en løve og døde som en hund. Og hvem skulle trodd at det var Nero, selve innbegrepet av grusomhet, som utbrøt, da han slik skikken var måtte underskrive dødsdommen over en lovbryter: «Gud gi jeg aldri hadde lært å skrive!» Så sønderknust ble han over å måtte dømme en mann til døden. Det er så fullt av tilsvarende eksempler overalt – og enhver kan føye til sine egne – at det iblant undrer meg å se forstandige folk påta seg bryet med å få disse bitene til å henge i hop, ettersom ubesluttsomheten synes meg å være den mest utbredte og iøynefallende feil ved vår natur. Konferer denne berømte verslinjen hos komediedikteren Publilius Syrus:

En dårlig plan er den som ikke endres kan.2

B Med en viss sannsynlighet kan en mann bedømmes ut fra hovedtrekkene i sitt liv, men i betraktning av den medfødte ustadighet i våre livsvaner og oppfatninger, har det ofte forekommet meg at selv gode forfattere er på villspor når de insisterer på å fremstille et menneske som et solid og urokkelig byggverk. De velger et alment inntrykk av vedkommende og med dette som mønster, går de hen og utlegger og får orden på alle hans handlinger; og hvis de ikke klarer å vri og vende tilstrekkelig på dem, avviser de dem som forstillelse. Augustus fikk de aldri taket på, for hans handlinger var så åpenbart avvikende i forhold til hverandre, så brått og stadig skiftende gjennom hele hans liv, at selv de mest pågående dommere måtte la ham unnslippe, helskinnet og uten merkelapp. Intet faller meg vanskeligere å tro på enn menneskenes bestandighet, intet lettere enn deres ubestandighet. Den som ville dømme dem etter detaljene, C og bit for bit, B ville råke sannheten oftere.

A Fra hele antikken kan man knapt plukke ut et dusin mennesker som har vært i stand til å gi sitt liv en stø og sikker retning, dette som er visdommens viktigste mål. For, sier en av de gamle, man kan omfatte hele visdommen og sammenfatte alle livets prinsipper med dette ene: å bestandig ville og ikke ville det samme; jeg behøver vel ikke legge til, fortsetter han, at dette forutsetter at det dreier seg om den rette vilje; for er viljen ikke den rette, kan den umulig alltid være den samme. Og faktisk har jeg en gang lært at lasten ikke er annet enn tøylesløshet og mangel på måtehold og følgelig uforenlig med bestandighet. Man tilskriver Demosthenes den mening at enhver dyd begynner med ettertanke og overlegning, og at dydens mål og fullendelse er bestandighet. Hvis vi etter moden overveielse besluttet oss for å slå inn på en bestemt vei, ville vi velge den beste; men det har ingen tenkt over.

Ønsker og mål går han fra, ber på nytt om hva nylig han oppga, drives omkring, og ute av lage er hele hans livsplan.3

Det vi pleier å gjøre, er å gå dit begjæret leder oss, snart hit, snart dit, raskt oppover og nedover bakke, ettersom vinden blåser. Vi skjenker ikke det vi vil ha en tanke, før i det øyeblikk vi vil ha det og forandrer oss som de dyrene som tar sin farge fra sitt oppholdssted. Så snart vi har besluttet noe, ombestemmer vi oss, for like etter å gå tilbake på det; alt er bare uro og ubestandighet.

Tredukker lik blir vi ledet og styrt av fremmede tråder.4

Vi går ikke selv, men bæres av gårde som drivgods, snart blidt, snart voldsomt, alt etter som det er storm eller stille.

B Vet da enhver hva han virkelig vil? Nei, evig på leting flytter han rundt som om slik han blir av med sin byrde.5

A Hver dag sitt innfall; våre sinnsstemninger skifter med været.

«Slik er menneskers sinn som det lys den himmelske fader Jupiter selv lar grøderikt skinne på jordiske vekster.» 6

C Vi flyter mellom ulike synspunkter, vi vil ikke noe av vår egen frie vilje, ikke noe av vår fulle, vår vedvarende vilje.

A Hos den mann som hadde fastsatt sikre lover og opprettet en sikker disiplin i sitt hode, ville vi se et helt liv lysende av orden og ensartede seder, og mellom hans enkelte handlinger en aldri sviktende sammenheng.

C Empedokles bemerket følgende unote hos agrigentinerne: De henga seg til nytelsen som om de hadde én dag igjen å leve, og reiste byggverk som om de aldri skulle dø.

A Det ville være lett nok å bedømme et velordnet liv, som det Cato den yngre kan oppvise: har man fått én av hans tangenter til å klinge, kjenner man dem alle; hans liv er som en harmoni av samstemte toner, der ingen lyder falsk. Når det gjelder oss andre, derimot, må hver handling bedømmes enkeltvis. Det sikreste ville etter min mening være å henføre våre handlinger til nærliggende omstendigheter, uten å innlate seg på videre undersøkelser og uten å trekke noen annen slutning.

Under de prøvelser vårt stakkars rike nylig har gjennomgått, ble jeg fortalt at en pike i nærheten av mitt oppholdssted hadde kastet seg ut av vinduet for å unngå å bli voldtatt av en soldaterslusk som var innkvartert hos henne. Da hun kom fra fallet med livet i behold, ville hun stikke en kniv i strupen i et nytt forsøk på å dø, noe man fikk forhindret, men først etter at hun hadde skadet seg stygt. Selv innrømmet hun at soldaten ikke var gått lenger enn til å trygle og be og gi henne gaver, men at hun var blitt redd for at han til slutt ville bruke makt. Og om dette talte hennes ord, hennes holdning og det blødende såret som vitnet om hennes dyd; hun var som en ny Lucretia. Nå har jeg faktisk fått vite at pikebarnet ikke hadde vært fullt så umedgjørlig, hverken før eller etter at dette hendte. Som det står i eventyret: Du kan være så edel og høvisk du bare vil, men når du har fått kurven, så gå ikke straks ut fra at din elskedes dyd er uinntagelig, for det vil ikke si at ikke eseldriveren kan ha lykken med seg.

Antigonos som hadde fått forkjærlighet for en av sine soldater på grunn av hans mandige tapperhet, befalte sine leger å behandle ham for en innvortes lidelse som hadde plaget ham lenge. Etter at soldaten var helbredet, la Antigonos merke til at han var blitt langt mer likeglad i tjenesten og spurte hva det var som hadde forandret ham og gjort ham feig. Det har De selv gjort, herre, var svaret, da De befridde meg for plagene som gjorde at jeg ikke brydde meg om livet. Så var det en av Lucullus’ soldater som var blitt plyndret av fienden og som, for å hevne seg, gikk til et vellykket motangrep. Da soldaten hadde gjenvunnet sine tapte fjær, forsøkte Lucullus, som hadde fått høye tanker om ham og gjerne ville ha ham til å utføre et farlig oppdrag, å overtale ham med de mest oppmuntrende ord han visste:

ord som endog den feigeste kunne få mot av.7

Til det må kongen heller bruke en stakkar som har mistet alt han eier, svarte soldaten:

skjønt en enkel bondesoldat han svarte:’Dit som du vil, rykker den som har mistet sitt belte med penger.’ 8

Og han nektet plent å dra.

C Når vi leser at Muhammed skjelte ut og krenket lederen for sine janitsjarer, Hassan, fordi ungarerne hadde gjort innhugg i hans tropper og han selv hadde vist seg feig i slaget, og at Hassans eneste svar var å kaste seg i raseri, alene, som han gikk og sto, med våpen i hånd, inn i den første fiendtlige styrke som kom i hans vei og straks bli overmannet, så skyldes dette kanskje ikke så mye at han ville rettferdiggjøre seg som at han hadde forandret sinnelag, ikke så mye personlig mot som nyvakt tross.

A Bli ikke overrasket om du ser vågehalsen fra i går opptre som kujon i dag. Kanskje det var raseri eller nød, hans kamerater, vinen han drakk, eller en trompetfanfare som ga ham mot i brystet. Han resonnerte seg ikke frem til det mot han utviste, det var omstendighetene som stålsatte det, og det er ikke noe merkelig i at motsatte omstendigheter kan gjøre ham til en helt annen.

C Disse vare skiftningene og selvmotsigelsene som gir seg til kjenne i vårt sinn, har fått enkelte til å tro at vi har to sjeler og andre at vi blir fulgt av to makter som påvirker oss hver på sin måte, én mot det gode, og én mot det onde, siden så plutselige skiftninger vanskelig kan passe til ett og samme individ.

B Det er ikke bare tilfeldighetenes vind som virvler meg dit den lyster, jeg beveges og uroes også av min egen ustadige holdning; og den som virkelig gransker seg selv, vil oppdage at han knapt to ganger er helt den samme. Snart gir jeg min sjel ett utseende, snart et annet, det kommer an på hvilken side jeg vender den mot. Hvis jeg snakker om meg selv på ulike måter, er det fordi jeg betrakter meg selv på ulike måter. I meg finnes alle motsetningene representert i en eller annen form eller fasong: beskjeden og frekk, C kysk og utuktig, B pratsom og fåmælt, utholdende og ømskinnet, skarpsindig og dum, sur og blid, løgnaktig og sanndru, C lærd og uvitende, gavmild og gjerrig eller ødsel, alt dette finner jeg på en eller annen måte i meg selv ettersom jeg dreier på meg; og den som studerer seg selv oppmerksomt nok, vil finne at han har denne flyktighet og disharmoni i seg, ja, endog i sin dømmekraft. Jeg kan ikke si noe uttømmende, entydig og håndfast om meg selv, ikke noe uten forvirring og sammenblanding, eller som kan sies med ett ord. Distinguo, jeg skjelner, er det mest almengyldige ledd i min logikk.

A Selv om jeg synes at man alltid skal tale vel om det som er godt og ta tingene i beste mening så langt det er mulig, er vår natur så underlig innrettet at vi ofte av selve lasten drives til å handle godt, hvis den gode gjerning da ikke bare er å bedømmes etter sin hensikt. Derfor kan man ikke trekke den slutning at en tapper handling nødvendigvis må være utført av en modig mann, for den som virkelig var modig, ville være det bestandig og ved enhver anledning. Hvis det var et rotfestet mannsmot og ikke bare en plutselig impuls, ville det gjøre en mann like besluttsom overfor enhver hendelse, alene eller blant mennesker, på turneringsplassen eller på slagmarken, for hva man enn sier, så utfolder man ikke ett slags mot på gaten og et annet i felten. Han ville utholde en sykdom i sin seng like tappert som et sår i kamp, og han ville ikke frykte døden mer i sitt eget hjem enn under et stormangrep. Vi ville aldri se en og samme mann styrte seg først i kampen med modig sikkerhet og siden syte som et kvinnfolk over å ha tapt en prosess eller en sønn.

C Når han ikke kan tåle vanære, men er standhaftig i fattigdom, når han skjelver for feltskjærens kniv, men står oppreist mot motstanderens sverd, da er handlingen rosverdig, ikke mannen.

Cicero forteller at mange grekere ikke kunne se fienden i øynene, men viste fasthet under sykdom; kimbrerne og keltibererne hadde det på motsatt måte: For intet kan være i likevekt som ikke utgår fra et fast prinsipp.9

B Det finnes ingen tapperhet som i sitt slag går lenger enn Alexanders, men det er bare i sitt slag, den er ikke like gjennomført og fullkommen i alle deler. C Så makeløs den enn er, så har den likevel sine lyter, B som gjør at vi ser ham tape fatningen fullstendig ved minste mistanke om at noen av hans menn skulle konspirere mot ham, og under etterforskningen vise en så voldsom og uhyrlig urettferdighet og en frykt som helt endevender hans sunne fornuft. Også den overtro som hadde slikt tak på ham, gir et visst inntrykk av feighet. C Hans overdrevne anger over mordet på Kleitos, vitner likeledes om manglende likevekt.

A Det vi er og det vi gjør består ikke av annet enn sammenføyde biter – C De forakter nytelse, men er for sarte i smerte; de bryr seg ikke om ære, men blir knust av vanære10 – og vi vil vinne ære under falskt flagg. Men dyden vil bare bli fulgt for sin egen skyld, og hvis vi noen gang låner dens maske i en annen hensikt, river den straks masken fra vårt ansikt. Dyden er et sterkt og gjennomtrengende fargestoff; når sjelen en gang er gjennomsyret av det, går fargen ikke bort uten å ta sjelen med seg. Derfor må man følge en manns fotspor lenge og oppmerksomt hvis man vil felle en dom over ham. Hvis hans karakterstyrke ikke har sin egen grunnvoll å bygge på – C lik en som nøye har vurdert og planlagt sine livsprinsipper11 – A hvis de skiftende hendelser får ham til å endre ganglag, (jeg mener kurs, for skrittene kan bli raskere eller langsommere) da er det bare å gi ham løpepass, da er han en som bare driver med vinden, à vau-le-vent som vår venn Talbots devise lyder.

En av de gamle12 sier at det ikke er merkelig at tilfellet har oss i sin makt siden vårt liv styres av tilfeldighetene. Den som ikke har et overordnet mål i sitt liv, kan heller ikke styre sine enkelte handlinger. Det er umulig å få orden på delene så lenge man ikke har en helhetlig plan i hodet. Hva hjelper det å ha skrinet fullt av farger, hvis man ikke vet hva man skal male? Ingen lager en bestemt livsplan eller tenker den ut mer enn stykkevis. Bueskytteren må først vite hvor han skal sikte, og så innstille hånden, buen, strengen, pilen og sine bevegelser etter målet. Våre forehavender kommer på avveier fordi de ikke er rettet mot et mål. Ingen vind duger for den som ikke har en bestemt havn å seile mot. Jeg er uenig med dommen i Sofokles’ favør som, etter at dommeren hadde sett en av hans tragedier, konkluderte med at dikteren var i stand til å forvalte sin husholdning, enda hans sønn hadde saksøkt ham for det motsatte.

C Jeg mener heller ikke at utsendingene fra Paros som skulle bringe orden i Milets statsforvaltning, hadde godt nok grunnlag til å trekke sin slutning: Under sitt besøk på øya merket de seg de markene som var best dyrket og de gårdene som var best drevet. Etter å ha skrevet opp eiernes navn og fått borgerne til å samle seg, utnevnte parierne disse eierne til nye stattholdere og embetsmenn i den tanke at de som viste omsorg for private affærer også ville gjøre det for det offentlige vel.

A Vi er alle sammen lapper i et teppe så formløst og broket at hver del til enhver tid vil prange med sine farger. Og det er like stor forskjell mellom oss og oss selv, som mellom oss og andre. C Regn det for en stor ting å handle som ett menneske.13

A Når ærgjerrighet kan lære en mann både tapperhet og måtehold, gavmildhet, ja, endog rettferdighet; når grådighet kan sette så mye mot i brystet på en butikksvenn, som er oppfostret i fattigdom og uvirksomhet, at han drar langt hjemmefra, og i en spinkel båt gir seg bølgene og Neptuns vrede i vold, og grådigheten attpå til lærer ham forsiktighet og klokskap; når Venus selv utstyrer unge menn, ennå under skolens tukt, med besluttsomhet og fryktløshet og stålsetter ømhjertede jomfruer som ennå holder sin mor i skjørtet –

B Venus er fører der hun skritter i skjul over sovende vakter:Ungpiken kommer alene og stilt frem til sin nattlige venn.14

– A så innlater ikke en moden forstand seg på å bedømme mennesket bare ut fra dets ytre handlinger. Man må lodde dypt i det indre og se hvilke drivkrefter det er som setter alt i gang, men siden dette er et dristig og krevende foretagende, så jeg gjerne at færre ga seg i kast med det.

1 I de fleste moderne utgaver av Essays er endringene mellom de tre store utgavene som kom i Montaignes samtid markert med bokstavene A, B og C, i form av «bokstavnoter». A markerer teksten som den var i den første utgaven fra 1580. B markerer det som var lagt til i 1588-utgaven og C, de mange håndskrevne tilføyelsene som ble funnet i margene på hans arbeidseksemplar fra 1588, det såkalte «Bordeaux-eksemplaret», som de fleste moderne utgivelser tar utgangspunkt i. O.a.

2 Malum consilium est, quod mutari non potest. Publilius Syrus, Sentenser 403 (sitert hos Aulus Gelius 17. 4.4).

3 Quod petiit, spernit, repetit quod nuper omisit; /æstuat, et vitæ disconvenit ordine toto. Horats, Epistler 1. 1. 98–99.

4 Ducimur ut nervis alienis mobile lignum. Horats, Satirer 2. 7.82.

5 Nonne videmus / quid sibi quisque velit nescire, et quærere semper,/ commutare locum, quasi onus deponere possit? Lukrets 3. 1057 b–1059.

6 Tales sunt hominum mentes, quali pater ipse / Juppiter auctifero lustravit lumine terras. Augustin Om Guds stat 5. 8 etter Ciceros temmelig frie over-settelse av Homer, Odysseen 18. 136–137.

7 Verbis quæ timido quoque possent addere mentem. Horats, Epistler 2. 2. 36.

8 Quantumvis rusticus ibit, / ibit eo, quo vis, qui zonam perdidit, inquit. Horats, Epistler 2. 2. 39b–40.

9 Nihil enim potest esse æquabile, quod non a certa retione proficiscatur. Cicero, Samtaler på Tusculum 2. 27. 65.

10 voluptatem contemnunt, in dolore sunt molliores; gloriam negligunt, franguntur infamia, Cicero, Om pliktene 1. 21.71.

11 cui vivendi via considerata atque provisa est. Cicero, Stoikernes paradokser 5. 1.

12 Seneca, Moralske brev, 71.

13 Magnam rem puta unum hominem agere. Seneca, Brev til Lucilius 120. 22.

14 Hac duce, custodes furtim transgressa jacentes, / ad Juvenem tenebris sola puella venit. Tibull, Elegier, 2. 1.75–76.


KAPITTEL 2

OM DRUKKENSKAP

A Verden er lutter ulikhet og mangfold. Alle laster er like i det at de alle er laster, slik stoïkerne synes å forstå det. Men selv om de er like i kraft av å være laster, er de ikke like store laster. Og at den som har gått hundre skritt over streken –

over de grenser, mot nord som mot sør, det rette er hjemløst.15

– ikke er verre faren enn den som bare har gått ti skritt, er ikke trolig; ei heller at det ikke er verre å begå helligbrøde enn å stjele et kålhode i hagen vår.

Ingen fornuft kan få vist at brøden er én og den samme dersom man bryter den unge salat i annenmanns hage eller på nattlig ferd rapper til seg gudenes eie.16

Her er det like store ulikheter som overalt ellers.

B Det er farlig å ikke ha syndenes art og omfang klart for seg. Mordere, forrædere og tyranner har for mye å vinne på det. Det er ingen grunn til at et annet menneskes dovenskap, utukt eller manglende fromhet skulle gi dem bedre samvittighet. Alle og enhver legger til vekt på sin nestes synd og trekker fra på sin egen. Etter min mening setter selv våre lærere dem ofte i gal rekkefølge.

C Slik Sokrates sa at visdommens viktigste oppgave var å skjelne det gode fra det onde, burde vi andre, som selv på vårt beste alltid er syndige, si det samme om kunsten å skjelne mellom lastene. Uten at dette blir nøyaktig gjort, vil de dydige og de udydige være blandet sammen og ikke til å skjelne fra hverandre.

A Men i forhold til de andre forekommer drukkenskapen meg å være en grov og dyrisk last. I de øvrige spiller sjelen en større rolle, ja, det finnes synder som på en uforklarlig måte har noe edelt over seg. Det finnes synder som har et innslag av lærdom, snarrådighet, djervhet, klokskap, behendighet eller skarpsindighet; denne er bare kroppslig og jordbunden. Derfor er det bare hos vår tids minst kultiverte folkeslag at drukkenskapen har noen anseelse. De andre lastene svekker tankeevnen, drukkenskapen slår den ut og B sløver kroppen:

når vin trenger inn med hele sin styrke, følger der tyngsel i kropp, man sjangler mens føttene filtres sammen, tungen blir langsom, hjernen er fuktig av rusen, øynene svømmer, rop, hulken og skjellsord skifter og tiltar.17

C Den verste tilstand et menneske kan komme ut for, er å miste selverkjennelsen og kontrollen over seg selv.

A I den anledning sier man blant annet at likesom mosten i et fat får alt bunnfallet til å stige til overflaten når den gjærer, får også vinen den som drikker over all måte, til å gi utløp for sine dypeste hemmeligheter:

B du [krukke] avdekker med din spøkefulle vingud Lyæus de vises bekymringerog deres hemmelige tanker.18

A Josefos forteller at han fikk lurt hemmeligheter ut av et sendebud fra fienden ved å skjenke ham dyktig full. Men Augustus som hadde betrodd Trakias erobrer, Lucius Piso, sine mest intime affærer, ble aldri skuffet over ham; det ble heller ikke Tiberius over Cossus, som han bebyrdet med alle sine planer, enda vi vet at disse to var så henfalne til vin at de ofte måtte bæres drukne hjem fra senatet,

hans blodårer svulmet som vanlig av gårsdagens vinrus.19

C Og planen om å myrde Cæsar ble med like stor tiltro betrodd til Cimber, enda han ofte drakk seg full, som til vanndrikkeren Cassius. I den anledning bemerket Cimber spøkefullt: Skulle jeg tåle en tyrann, jeg som ikke engang tåler vin! Og vi ser at våre tyske leiesoldater kan huske sitt kvarter, sitt passord og sin grad selv om de er helt døddrukne.

B De er ikke greie å slå skjønt de sørpende fulle raver omkring og babler.20

C Jeg ville aldri trodd at noen kunne være så dypt begravet, så sanseløst utslukket i sin beruselse, hvis jeg ikke hadde lest følgende i en historiebok: Attalos hadde invitert Pausanias til middag for å krenke ham på det blodigste – den samme Pausanias som, nettopp på grunn av denne hendelsen, senere drepte kong Filip av Makedonia, en konge hvis edle egenskaper vitnet om den oppfostring han hadde fått gjennom samvær med Epameinondas i hans hus – Attalos fikk Pausanias til å drikke så mye at han som en gatetøs bak en busk sanseløst overlot sitt skjønne legeme til eseldriverne og husets usleste tjenere.

Dette ville jeg heller ikke trodd på hvis det ikke var blitt meg fortalt av en dame som jeg både akter og ærer særlig høyt: Like ved Bordeaux, i retning av Castres, bodde det en landsbykone, en ærbar enke, som, da hun følte de første tegn på svangerskap, sa til sine grannekoner at hvis hun hadde hatt en mann, ville hun trodd at hun var med barn. Men ettersom mistanken for hver dag ble mer velbegrunnet og det til slutt ikke lenger var noen tvil, gikk hun til det skritt å få meddelt fra prekestolen i kirken at hun ville love å tilgi den som påtok seg farskapet, og hvis vedkommende samtykket, ville hun ta ham til ekte. En av hennes unge gårdsarbeidere fattet mot da han hørte kunngjøringen og erklærte at han på en helligdag hadde funnet henne ved ildstedet, i så dyp søvn etter å ha tatt dyktig for seg av vinen, og i en så uanstendig stilling at han bare hadde kunnet forsyne seg uten at hun våknet. De lever stadig sammen som ektefolk.

A Sikkert er det at antikken ikke fordømte denne lasten så strengt. Selv mange filosofiske skrifter behandler den temmelig overbærende, og endog blant stoikerne er det flere som gir det råd at man en gang imellom skal tillate seg å drikke av hjertens lyst og beruse seg for å gi sjelen hvile.

B En gang i denne kraftkonkurranse vant også den store Sokrates, slik man har hørt, palmen som seierens pris.21

A Cato, C som selv var sensor og rettleder for andre, A ble bebreidet fordi han kunne ta seg et glass for meget.

B Det fortelles at også den gamle Cato, den brave, ofte ble varm av vin.22

A Når en så vidt berømt konge som Kyros viser til sine mange rosverdige egenskaper for å fremheve seg selv på bekostning av sin bror Artaxerxes, nevner han også at han er en langt større begersvinger enn broren. Og i de mest velordnede og velstyrte stater var det skikk og bruk å prøve menn i kappdrikking. Jeg har hørt den fremragende pariserlege, Silvius, uttale at det var gunstig å drikke seg full en gang i måneden for å forhindre treg mave ved å vekke og stimulere dens krefter så den ikke gikk helt i stå.

B Og man kan lese at perserne pleide å ta seg en tår over tørsten før de drøftet sine viktigste affærer.

Det er mindre av fornuft enn av smak og legning at jeg er fiende av denne lasten. For, rent bortsett fra at jeg i mine oppfatninger gjerne føyer meg etter antikkens autoritet, så synes jeg virkelig at det er en slapp og dum last, selv om den er mindre ondartet og skadelig enn de andre, som nesten uten unntagelse rammer samfunnet mer direkte. Og hvis det er slik det hevdes, at all glede har sin pris, mener jeg at denne lasten koster vår samvittighet mindre enn de andre, i tillegg til at den krever få forberedelser og er lett tilgjengelig, noe man også bør ta i betraktning.

C En mann i fremskreden alder og verdighet sa til meg at han regnet denne gleden som en av de tre viktigste han hadde igjen i livet. Men han grep saken galt an. For kresenhet og omhyggelig valg av vin er noe man bør unngå. Hvis du lar nytelsen bestå i å drikke god vin, tvinger du på deg den pine det er av og til å måtte drikke dårlig vin. Vi må være løse og ledige i vår smak. For å være en god begersvinger må man ikke ha for sart gane. Tyskerne drikker nesten all slags vin med like stor glede. For dem er det mer om å gjøre å skylle den ned enn å smake på den. Slik får de mer igjen for pengene. Deres nytelse er langt mer overdådig og nærmere for hånden. En annen ting er at man gjør for sparsom bruk av vingudens gaver når man på fransk manér tenker på helsen og drikker i moderate mengder til to måltider. Man bør ta seg bedre tid og være mer utholdende. De gamle grekere og romere tilbragte hele natten med denne idretten, ja, ofte tok de neste dag til hjelp. Og derfor bør vi gjøre vårt daglige kvantum rikeligere og sterkere. Jeg kjente en gang en fornem herre, en betydelig militær leder og seierherre, som, hver dag uten anstrengelse drakk sine ti kanner vin til maten, for, etter å ha reist seg fra bordet, å opptre desto klokere og besindigere, til skade for våre affærer. Den glede som vi vil gjøre regning med i livet, burde oppta større plass i det. Vi burde, slik som butikksvenner og kroppsarbeidere, ikke la noen anledning til å drikke gå fra oss og alltid ha dette ønsket i tankene. Det virker som vi innskrenker nytelsen av vin for hver dag; og at det i min barndom var meget mer alminnelig å invitere til middag, til en supé eller forfriskning i våre hus enn det er nå for tiden. Kan dette bety at vi på en eller annen måte er i ferd med å forbedre oss? Slett ikke. Det kommer av at vi i langt høyere grad enn våre fedre hengir oss til utukt. Her har vi to beskjeftigelser som gjensidig hindrer hverandre i å utfolde seg. På den ene side har utukten gjort maven mer ømfintlig, på den annen side gjør edrueligheten oss mer galante og parat til elskovslek.

Det var fabelaktige historier min far kunne fortelle om sin tids ærbarhet. Og han var den rette til å uttale seg, for både hans natur og hans oppfostring gjorde ham særlig skikket til å omgåes damer. Han talte lite og godt, og smykket likevel språket med vendinger fra folkemålslitteraturen, ikke minst den spanske. Blant disse bøkene kjente han best den som kalles Mark Aurel.23 Det var en mild, ærbødig og beskjeden verdighet over min fars fremtreden. Han la særlig vekt på sømmelighet og orden både når det gjaldt sin egen person og sin klesdrakt, enten han var til fots eller til hest. Hans ordholdenhet var fabelaktig, og han var snarere for samvittighetsfull og punktlig enn det motsatte. Til å være så kortvokst, var han en svært sterk og energisk mann med rank holdning og et velproporsjonert legeme. Han hadde et tiltalende ansikt med brunlig lød. Smidig som han var, utmerket han seg i alle adelens idretter. Jeg har også sett noen stokker fylt med bly som han trente opp armene med, for å øve seg til stav- og stenkast eller fektning, og sko med blysåler for å gjøre seg spenstigere til løp og sprang. Hans hopp uten tilløp blir husket som små mirakler. Selv da han var over seksti, kunne han gjøre våre ferdigheter til skamme, kaste seg på hesteryggen i sin pelsfôrede kappe, svinge seg over bordet på tommelen og, når han gikk opp på sitt værelse, oftest ta tre–fire trappetrinn av gangen. Når det gjaldt emnet mitt, ærbarhet, kunne han berette at det i en hel provins knapt var en dame av stand som hadde dårlig rykte. Han fortalte om det merkelig fortrolige forhold som hersket mellom unge menn, og ikke minst ham selv, og enkelte kultiverte damer, uten at noen så noe galt i det. For sin egen del svor han dyrt og hellig at han var steget i brudeseng med svenndommen i behold, og det til tross for at han hadde deltatt så lenge i krigene syd for Alpene. Fra denne tiden har han etterlatt oss en dagbok hvor han med egen hånd og punkt for punkt har skrevet ned både de offentlige begivenheter og det som skjedde ham privat.

Derfor var han godt oppe i årene da han giftet seg i 1528, som var hans tre og tredevte, vel hjemme fra Italia. Men la oss vende tilbake til våre flasker.

A Alderdommens besvær med sitt behov for støtte og forfriskning kunne med god grunn ha plantet i meg dragningen mot denne evnen; for å drikke vin er nesten den siste gleden årenes gang berøver oss. Ifølge drikkebrødrene utbrer den naturlige varme24 seg først i bena, dette hører barndommen til. Derfra stiger den til de midtre regioner hvor den setter seg fast for en lang stund og frembringer det jeg mener er de eneste sanne legemlige nytelser; C sammenlignet med dem er de andre tamme. A Mot slutten stiger heten som en damp, strømmer ut og når svelget hvor den inntar sin siste posisjon.

B Men likevel kan jeg ikke begripe hvordan noen kan forlenge nytelsen med å drikke utover tørsten og innbille seg at man har lyst til noe så naturstridig. Min mave ville ikke følge med på veien; den har nok å gjøre med å fordøye det den har behov for. C Jeg er slik beskaffen at jeg bare setter pris på å drikke etter at jeg har spist; derfor er det siste glasset nesten alltid det største. Anacharsis forundret seg over at grekerne drakk av større glass ved slutten av måltidet enn ved begynnelsen. Jeg tror det var av samme grunn som tyskerne gjør det; for da begynner kappdrikkingen. Platon forbyr barn å drikke før de er atten år, han forbyr folk å beruse seg før de er fylt førti, men fra den tid av påbyr han at man skal glede seg over vinen og la sine gjestebud stå i Dionysos’ tegn, denne gode gud som gir mannen livsgleden og oldingen ungdommen tilbake og mildner sjelens lidenskaper slik ilden mykner jernet. Og i sine lover anser han slike drikkegilder nyttige (forutsatt at de har en leder som kan holde styr og orden på dem), fordi beruselsen gir en god og sikker prøve på hver enkelts natur, samtidig som den gir de eldre mot til å slå seg løs og more seg med dans og musikk, noe de har godt av, men ikke våger å innlate seg på i edru tilstand. Han mener at vinen kan lære sjelen måtehold og skjenke kroppen sunnhet. Likevel tiltales han av følgende begrensninger, som delvis er lånt av karthagerne: At man skal drikke sparsomt på felttog; at øvrighetspersoner og dommere helt skal avstå fra det når de utøver embetshandlinger eller drøfter offentlige anliggender, og endelig at man ikke skal bruke dagen til å drikke, siden den tiden bør brukes til andre gjøremål, og heller ikke en natt man har utsett til barneavl.

Det sies om filosofen Stilpo at da han var tynget av alderdom, med vilje fremskyndet sin død ved å drikke ublandet vin. Av samme grunn, men utilsiktet, var det at den alderstegne og avfeldige filosofen Arkesilaos ble berøvet sine siste krefter.

A Men det er et godt gammelt spørsmål om den vises sjel er slik laget at den må bøye seg for vinens makt,

om den går til storm på visdommens festning.25

Hvor forfengelige kan vi ikke bli av ren aktelse for oss selv! Verdens mest likevektige sjel har mer enn nok med å holde seg på bena og unngå å ramle i bakken av egen svakhet. Ikke én av tusen greier å holde seg rank og fattet i så mye som et øyeblikk av livet, og det er vel tvilsomt om sjelen med sin naturlige beskaffenhet, overhodet kan klare det. Men hvis den gjorde det, og man kunne føye standhaftighet til rankhet og ro, ville sjelen nå sin høyeste fullkommenhet; jeg mener det stadium der intet kan bringe den til å vakle, noe tusen tilfeldigheter ellers er i stand til. Den store dikter Lukrets kunne filosofere og stålsette seg så mye han bare ville, en elskovsdrikk var nok til å gjøre ham avsindig. Er det noen som tror at et hjerneslag ikke ville ramme Sokrates’ forstand like så vel som en sjauers? Det er dem som har glemt sitt eget navn på grunn av sykdom, mens et streifsår får det til å gå rundt for andre. Filosofen kan være så klok han vil, når alt kommer til alt, er han et menneske, og hva er skrøpeligere, elendigere og mer ubetydelig? Visdommen kan ikke betvinge våre naturgitte betingelser:

B Derfor ser vi at svette og blekhet trer frem over hele kroppen: tungen blir lam, og stemmen dør hen, og for blikket svartner det, ørene suser, de sviktende lemmer gir etter Menneskets sammenbrudd følger kort sagt av sjelelig redsel.26

A Filosofen må knipe øynene sammen mot slaget som truer ham; han kan ikke la være å skjelve C som et barn når han står på randen av et stup; naturen har ønsket å forbeholde seg disse små tegnene på sin myndighet som hverken vår fornuft eller den stoiske dyd kan stå imot, for å lære mennesket at det er dødelig og svakt. A Det blekner av frykt, rødmer av skam, og klager når det blir krystet i nyrestenssmertenes jerngrep; og om stemmen ikke er fortvilet og skrikende, så er den i alle fall brusten og hes.

La ham ikke regne noe menneskelig som fremmed for seg.27

Dikterne C som finner på alt etter eget hode, A våger ikke engang å frita sine helter fra å felle tårer.

Gråtende taler han slik og gir skipet fri ferd over sjøen.28

Det må være nok om filosofen kan tøyle og moderere sine tilbøyeligheter, for å fjerne dem står ikke i hans makt. Selv vår kjære Plutark, denne fullkomne og uovertrufne dommer over menneskelige handlinger, ble ved synet av Brutus’ og Torquatus’ mord på sine barn grepet av tvil på om dyden kunne fått dem til å gå så langt, og undret seg over om ikke disse to snarere hadde vært rystet av en annen form for lidenskap. Enhver handling som går utover grensene for det sedvanlige, blir utsatt for dystre fortolkninger fordi avvik fra det normale ikke tiltaler oss, enten de går i den ene eller den annen retning.

C La oss se bort fra den filosofiske skolen som bekjenner seg til karakterstyrke. Men når vi selv fra den skolen som blir holdt for den mest overbærende, hører skryt som dette fra Metrodor: Jeg har kommet deg i forkjøpet, skjebne, og fanget deg. Jeg har sperret alle dine adkomstveier for å hindre deg i å komme meg inn på livet,29 når Anaxarchos, som etter ordre av tyrannen på Kypros, Nikokreon, ble plassert i et stenkar og slått med en jernhammer, hele tiden roper: «Slå på, deng løs, det er ikke Anaxarchos dere banker opp, men hans hylster»; A når vi hører kristne martyrer fra flammene rope til tyrannen: «Nå er den siden godt stekt, skjær den av og spis den, den er ferdig, begynn på den andre»; eller når vi hører hos Josefos at den gutten som var fullstendig istykkerrevet av skarpe tenger og gjennomboret av Antiochos’ syler, fortsatte å trosse ham mens han ropte med fast og selvsikker stemme: «Tyrann, du kaster bort tiden, her har jeg det stadig bra. Hvor er smerten, hvor er lidelsene du truet meg med? Kan du ikke bedre enn dette? Min standhaftighet er en større pine for deg enn din grusomhet for meg. Din feige stymper, det er du som gir deg over, og jeg som blir sterkere. Få meg til å klage, få meg til å bøye meg, få meg til å gi meg over om du kan. Gi dine drabanter og bødler en oppstrammer, motet svikter dem, de greier ikke mer, gi dem nye våpen og egg dem videre!» – Når vi hører alt dette, må vi innrømme at det i slike sjeler er oppstått en slags forstyrrelse, ja, et slags vanvidd, hvor hellig det enn kan være. Når man støter på stoiske paradokser som C Antisthenes’ ord: A «Jeg vil heller være vanvittig enn vellystig»,30 når Sextius sier at han heller vil bli gjennomboret av smerte enn av vellyst; når Epikur setter seg fore å la seg kjærtegne av sine giktanfall, når han nekter seg hvile og sunnhet, gladelig trosser sine plager og i forakt for smerter som er til å utholde, ikke gidder å bekjempe og overvinne dem, men påkaller og ønsker seg sterke, pinefulle smerter som er ham verdige –

[Æneas' sønn, Ascanius (Iulus),] ønsker med bønn at det finnes blant tamdyr et frådende villsvin eller at branngul løve skal komme fra fjellet til sletten.31

– hvem vil ikke da anse dette som utbrudd fra et hjerte som er revet ut av sitt leie? Sjelen kan ikke nå så høyt fra sitt sete. Den må i så fall forlate det og heve seg med tømmen mellom tennene, uten å la seg tøyle, den må henrykke og rive med seg sin rytter til slike høyder at han blir overveldet over det som er skjedd når han siden tenker på det; slik er det med krigsbedrifter; kampens hete kan ofte drive tapre soldater til å våge noe så dristig at de selv er de første til å bli lamslått av forbauselse når de kommer til sans og samling, slik også dikterne kan bli grepet av forundring over sine egne verker og ikke lenger gjenfinne sporene etter den lysende bane de har fulgt. Det er dette man også kaller dikterisk glød og vanvidd. Og likesom Platon sier at det ikke nytter for en rolig og sindig mann å banke på porten til poesiens rike, så sier Aristoteles at ingen stor sjel er fri for et snev av vanvidd. Og han har rett når han bruker ordet vanvidd om ethvert sprang ut av oss selv som, hvor rosverdig det enn er, overgår vår egen forstand og dømmekraft. For visdom vil si en velordnet styring av vår sjel som den sørger for med måtehold, likevekt og ansvarsfølelse.

C Således hevder Platon at profetisk evne er noe som står over oss selv; for å oppnå den, må vi være ute av oss selv, forstanden må være formørket enten av søvn eller sykdom, eller revet bort fra sin vanlige plass gjennom himmelsk henrykkelse.

15 Quos ultra citraque nequit consistere rectum, Horats, Satirer 1. 1.107.

16 Nec vincet ratio, tantumdem ut peccet idemque / qui teneros caules alieni fregerit horti, / et qui nocturnus divum sacra legerit. Horats, Satirer 1. 3. 115–117.

17 cum vini vis pentravit, / consequitur gravitas membrorum præpediuntur / crura vacillanti, tardescit lingua, madet mens, / nant oculi; clamor, singultus, jurgia gliscunt. Lukrets 3. 476, 478–480.

18 tu sapientium / curas et arcanum jocoso / consilium retegis Lyæo. Horats, Oder 3. 21.14–16.

19 Externo inflatum venas de more Lyæo. Vergil, Eklogene 6. 15.

20 nec facilis victoria de madidis, et / blæsis, atque mero titubantibus. Juvenal, Satirer 15. 47b–48a.

21 Hoc quoque virtutum quondam certamine, magnum / Socratem palmam promeruisse ferunt. Maximianus, Elegier 1. 47–48.

22 Narratur et prisci Catonis / sæpe mero caluisse virtus. Horats, Oder 3. 21. 11–12.

23 Marcus Aurelius’ gylne bok av Antonio de Guevara utkom i 1529.

24 Begrep fra den tradisjonelle fysiologi som skjelner mellom sjel (følesans og viljestyrt bevegelse) og natur (vekst og næringsopptak). Mennesket er besjelet, men samtidig underkastet naturen. Dets kropp inneholder fire kroppsvæsker, blod, slim, gul og sort galle. Sammensetningen av disse danner grunnlaget for sykdom og helse. Naturen har evner bl.a. til å varme opp kroppsvæskene og sørge for det riktige blandingsforhold mellom dem (Se Kjersti Bale: Tekstens temperering, Pax, Oslo 2003.). O.a.

25 Si munitæ adhibet vim sapientiæ. Horats, Oder 3. 28.4.

26 Sudores itaque et pallorem existere toto / Corpore, et infringi linguam, vocemque aboriri, / Caligare oculos, sonere aures, succidere artus, / Denique concidere ex animi terrore videmus. Lukrets, 3. 154–157.

27 Humani a se nihil alienum putet. Terents, Selvplageren 77.

28 Sic fatur lachrymans, classique immittit habenas. Vergil, Æneiden 6. 1.

29 Occupavi te, Fortuna, atque cepi: omnesque aditus tuos interclusi, ut ad me aspirare non posses, Cicero, Samtaler på Tusculum 5. 9.27.

30 [image: Image] Diogenes Laërtios, 6.3

31 Spumantemque dari pecora inter inertia votis / optat aprum, aut fulvum descendere monte leonem. Vergil, Æneiden 4. 158–159.


KAPITTEL 3

EN SKIKK PÅ ØYA KEOS

A Når man sier at å filosofere er å tvile, så må vel det å fjase og fantasere som jeg gjør, i enda høyere grad være en form for tvil. For det tilkommer elevene å stille spørsmål og debattere, og læreren å gi svaret. Min lærer er den autoritet som utgjøres av Guds vilje, dens myndighet er absolutt og har sin plass høyt over menneskenes tomme stridigheter.

Da kong Filip hadde trengt inn i Peloponnes med våpenmakt, var det en som bemerket til Damidas at spartanerne ville bli utsatt for store lidelser hvis de ikke sørget for å bli tatt til nåde igjen: «Din feiging», svarte Damidas, «hvordan kan de lide når de ikke frykter døden?» Og på spørsmålet om hvordan en mann kunne bevare sin frihet i livet, svarte Agis: «Ved å forakte døden.» Disse og hundrevis av lignende utsagn som man støter på i samme forbindelse, lyder selvfølgelig finere enn tålmodig å vente på døden. For livet kan by på ulykker som er verre å holde ut enn døden selv. Dette fremgår av historien om spartanergutten som var blitt tatt til fange av Antigonos og solgt som slave og som, da hans herre ville tvinge ham til å utføre noe nedverdigende, utbrøt «Jeg skal vise deg hvem du har kjøpt, for meg ville det være en skam å velge slavetjeneste når friheten er like for hånden.» Og med disse ord kastet han seg ut av vinduet. Da Antipater med harde trusler ville tvinge spartanerne til å adlyde en bestemt befaling, svarte de: «Hvis du truer oss med noe som er verre enn døden, vil vi heller dø.» C Og Filip, som hadde skrevet til dem at han ville sette en stopper for alt de kom til å foreta seg, fikk til svar: «Jaså, du vil også hindre oss i å dø?» A Det er dette man mener med at den vise lever så lenge han bør, ikke så lenge han kan, og at den største nådegave naturen har skjenket oss, en gave som gjør det umulig å klage over våre kår, er nøkkelen til vår egen utgang. Naturen har sørget for at det er en eneste inngang til livet, og hundre tusen utganger. B Vi kan alltids mangle jord å leve av, men, som Boiokalus svarte romerne: «jord å dø på mangler vi aldri.» A Hvorfor beklager du deg over denne verden? Den holder ikke fast på deg. Hvis du synes livet er fylt av plager, så er det av feighet du lever. For å dø, trenger man ikke annet enn å ville det.

En gud har sørget for at døden omgir oss. Enhver kan ta en annens liv, men ta hans død kan ingen. Tusen veier fører fritt til den.32

Og døden kurerer ikke bare én sykdom, den kurerer alle plager. Døden er den trygge havn vi aldri behøver å frykte, men ofte kan finne verd å søke. Det går ut på ett om mennesket søker eller blir oppsøkt av døden, om det løper sin siste dag i møte eller bare avventerden; hvordøden enn kommer fra, erdet alltid dettemenneskets død; om tråden er kort eller lang når den brister, så er den ikke lengre, og det er enden på spolen. Den mest frivillige død er den skjønneste. Livet avhenger av andres vilje, døden av vår egen. Intet sted er det riktigere å følge sitt eget hode enn her. Vårt gode navn og rykte berøres ikke av et slikt foretagende, det er galskap å ta hensyn til det. Et liv uten frihet til å dø, er trelldom. De vanligste helbredelsesmetoder går på bekostning av livet, man skjærer i oss, brenner ut sårene, kutter av lemmer, nekter oss mat og tapper vårt blod – et skritt til og vi er helbredet for alvor. Hvorfor har vi ikke den samme rådighet over halspulsåren som over åren i underarmen?33 Jo hardere sykdom, desto bitrere medisin. Grammatikeren Servius, som led av podagra, visste ikke bedre råd enn å gni bena inn med gift og la dem dø bort. C De kunne verke alt de ville for ham, bare han slapp å merke noe til det! A Gud gir oss rikelig tid til å ta farvel når han setter oss i så dårlig forfatning at det er verre å leve enn å dø.

C Det er ynkelig å gi etter for plagene, men vanvittig å pleie dem.

Stoikerne mener at den vise lever i overensstemmelse med naturen når han skiller seg av med livet selv om han er lykkelig, bare han gjør det til rett tid; og at dåren gjør det når han henger ved livet selv om han er ulykkelig, forutsatt at han i det store og hele lever på en måte som etter deres mening er i overensstemmelse med naturen.

Likesom jeg ikke bryter lovene mot tyveri eller brannstiftelse når jeg røver min egen eiendom og stjeler fra egen lomme eller brenner min egen skog, rammes jeg heller ikke av lovene mot mord om jeg tar mitt eget liv.

Hegesias sa at likesom vi velger hvordan vi lever, burde vi også kunne velge hvordan vi vil dø.

Da Diogenes møtte filosofen Speusippos som led av langt fremskreden vattersott og måtte bæres på båre, hilste denne ham med tilropet: «Lev vel, Diogenes!» «Jeg ønsker ikke deg det samme, som må holde ut å leve i en slik tilstand,» lød svaret.

Og sannelig, noen tid etter tok Speusippos sitt eget liv, dødsens trett av sin elendighet.

A Men alt dette kan ikke passere uten motargumenter. Det er nemlig mange som hevder at vi ikke kan forlate denne jordiske garnison uten på uttrykkelig bud fra ham som har satt oss inn i den; og at det tilkommer Gud som har sendt oss hit, ikke bare for vår egen skyld, men for å ære ham og tjene vår neste, å dimittere oss når det passer ham, ikke når det passer oss å ta fri fra tjenesten. C Vi er ikke bare født for vår egen skyld, men også for vårt lands; lovene kan kreve sin rett, de kan forlange regnskap og anklage oss for mord på oss selv, A ellers kan vi bli straffet som desertører både her og i det hinsidige.

Sorgfulle mennesker bebor den nærmeste egn: de la hånd på egen kropp uten skyld; av lede ved lyset vraket de livet.34

Det skal større utholdenhet til for å slite ut de bånd som binder oss, enn for å rive dem over, og Regulus’ holdning viser mer fasthet enn Catos. Det er ubetenksomhet og utålmodighet som påskynder våre skritt. Sann dyd vender ikke ryggen til noen prøvelse, den oppsøker og nærer seg av nød og smerte. Tyrannens trusler, tortur og bødler oppliver og ildner den:

som eken, kvistet med hårde økser på Algidus, det fjell som er rikt med sort løvverk, får styrke fra selve jernet gjennom tap og hugst. 35

Eller som en annen uttrykker det:

Det krever ikke mot å frykte livet, far, det tror jo du, men derimot å møte kjekt all livets nød og ikke snu og vende ryggen til.36

Motgang og nød på vår vei gjør døden lett å forakte. Taprere er dog til sist: den som kan bære sin kval.37

Det er av feighet, og ikke av mannsmot, at man kryper sammen i et hull, under en tung gravsten for å unngå skjebnens slag. Dyden viker ikke av veien eller lar seg stanse om det stormer aldri så mye,

selv om altet styrter sammen, er det en uforferdet mann som vil rammes av raset.38

Som oftest er det flukten fra andre prøvelser som driver oss mot denne; ja nettopp ved å flykte fra døden kan vi komme til å kaste oss i armene på den –

C Slikt er jo vilt, ikke sant? Dø for å unngå å dø? 39

– A slik de som av redsel for å falle i avgrunnen, selv styrter seg i den.

Mange er havnet i ytterste fare ved nettopp å frykte kommende ulykke. Taprest er den som er klar til å bære farer som truer på nærmeste hold, men som også kan skyve tankene unna.40

… så langt kan det gå når mennesker på grunn av sin dødsfrykt gripes av lede og hat til sitt liv og til synet av dagen, at de fortvilet til sinns begår mord på seg selv, men har glemt at kilden til all deres sorg er nettopp slik redsel. 41

C I Lovene påbyr Platon en vanærende begravelse for den som har tatt livet av sin nærmeste og beste venn, nemlig seg selv, og klippet over sin egen skjebnetråd uten å være blitt tvunget til det ved offentlig dom, av en tung og uavvendelig tilskikkelse eller skjensel som ikke er til å holde ut, men på grunn av en fryktsom sjels feighet og svakhet. A For øvrig er det latterlig å forakte livet. Det er jo selve vår eksistens, og alt vi har. De skapninger som har en edlere og rikere tilværelse kan kritisere vår, men for oss er det naturstridig å se ned på og være likeglade med oss selv. Denne sykdommen er særegen for mennesket; ingen annen skapning hater og forakter seg selv. Like fåfengt er det å ville være noe annet enn det vi er. Et slikt ønske er fruktesløst, selvmotsigende og står i veien for seg selv. Den som ønsker å forvandles fra menneske til engel, oppnår intet for sin egen del C og vil ikke forbedres av det. A For når han ikke lenger er menneske, hvem skal da oppleve og fryde seg over hans opphøyelse?

B Derfor: om en av oss da skulle føle en sorg eller smerte, måtte han selv være til i det øyeblikk ulykken rammer.42

A Den trygghet, den frihet fra smerte og sorg og fra dette livs prøvelser som vi kjøper oss ved å dø, bringer ingen fordeler. Den som ikke kan glede seg over freden, har ikke noe igjen for å slippe krigen; og den som ikke er i stand til nyte hvilen, har ikke noe igjen for å flykte fra slitet.

Blant tilhengerne av det første synspunktet har det hersket stor tvil om følgende: Hvilke omstendigheter kan fullt ut sies å rettferdiggjøre beslutningen om å ta sitt eget liv? De kaller dette: velbegrunnet utgang.43 For selv om de sier at man ofte må dø på grunn av ubetydeligheter, siden de grunner som holder oss i live ikke er særlig betydelige, bør det likevel være visse grenser. Det finnes irrasjonelle stemninger, helt uten rot i virkeligheten som har drevet, ikke bare enkeltindivider, men hele folkeslag til å ta livet av seg. I tillegg til eksemplene jeg har nevnt ovenfor,44 kan man lese om jomfruene fra Milet som i vanvidd inngikk en hemmelig avtale og hengte seg, én etter én, helt til øvrigheten grep inn og befalte at de som ble funnet hengt på den måten, skulle bli slept nakne etter repet gjennom byen. Da Kleomenes hadde flyktet fra den mest ærefulle død i slaget han nettopp hadde tapt, forsøkte Therykion innstendig å overtale ham til å ende sitt liv siden han befant seg i en så håpløs situasjon og heller velge den død som bare var litt mindre ærefull og ikke gi seierherrene anledning til å la ham lide en død eller et liv som begge ville være like vanærende, men med et mot som både var en spartaner og en stoiker verdig, nektet Kleomenes å følge rådet, som han fant feigt og bløtaktig. «Dette er en utvei,» svarte han, «som alltid står til min rådighet, men som man ikke bør benytte seg av så lenge det er en smule håp tilbake.» Han sa videre at det å leve også kan være standhaftig og tappert og ønsket at endog hans død skulle tjene fedrelandet og være en modig og ærefull handling. Therykion fulgte da sitt eget råd og tok sitt liv. Kleomenes gjorde senere det samme, men først etter å ha prøvd det aller verste Fortuna har å by på. Alle onder er ikke verd at man dør for å slippe dem.

Og fordi det er så mange plutselige omskiftninger i de menneskelige forhold, er det vanskelig å bedømme akkurat når alt håp er ute.

B Håper gjør selv gladiatoren slagen på grusom arena, mengden kan true i vei, tommelen vende mot død. 45

A Et gammelt ord sier at så lenge det er liv, er det håp. «Ja,» svarer Seneca, «men hvorfor skulle jeg snarere ha i hodet at skjebnen kan gjøre alt for den som lever, enn at den ikke kan gjøre den noe som forstår å dø?» Vi kan lese om hvordan Josefos, en gang et helt folk hadde reist seg mot ham, var utsatt for en så opplagt og umiddelbar fare at det ikke var noen tenkelig utvei til å unnslippe; likevel, skriver han, da en av hans venner på dette tidspunkt rådet ham til å ta seg av dage, gjorde han rett i ennå å klynge seg til håpet, for på en ubegripelig måte snudde lykken om på situasjonen, slik at han kom seg helskinnet ut av den. Cassius og Brutus, derimot, klarte å forspille de siste rester av den romerske frihet som de skulle beskytte, ved altfor raskt og ubesindig å ta sitt liv før tiden var inne og omstendighetene krevde det. C Jeg har sett hundrevis av harer så vidt komme seg unna jakthundenes tenner.46 En og annen har overlevet sin bøddel.

B Mangt har dagen, den vekslende tid med sin skiftende møye, vendt til det bedre igjen, og mange som lunefullt lykken narret, er atter blitt satt på en bunnsolid grunn av den samme.47

A Plinius sier at det bare er tre slags sykdommer som er så uutholdelige at de gir en rett til å ta sitt liv. Den hardeste av alle er nyresten når den hindrer urinen i å passere. C Seneca godtar bare sykdommer som medfører langvarige sjelelige forstyrrelser.

A For å unngå enverre død er det noen som bestemmer seg for å lide en selvvalgt død. C Da aitoliernes leder, Damokritos, ble ført til Roma som krigsfange, greide han å flykte i nattens mulm og mørke. Men da vaktene satte etter ham, støtte han sverdet gjennom kroppen for ikke å bli fanget igjen.

Da Antinoos og Theodotos innså at romerne hadde satt deres by i Epeiros i en nødssituasjon, rådet de innbyggerne til å ta livet av seg, men da beslutningen om heller å velge kapitulasjon fikk flertall, dro de to avsted for å søke døden ved å kaste seg mot fienden, og bare slå løs, uten tanke på å verge seg. Da øya Gozo ble erobret av tyrkerne for noen år siden, var det en sicilianer der som hadde to vakre, gifteferdige døtre; disse drepte han med egen hånd og litt etter også deres mor som var styrtet til. Da dette var gjort, gikk han ut på gaten med armbrøst og hakebøsse og drepte med to skudd de to første tyrkerne som kom nær hans port; deretter grep han sverdet og styrtet rasende inn i kampen hvor han straks ble omringet og hugget i småbiter, slik reddet han seg fra slaveriet etter først å ha sikret friheten for sine egne.

A For å unnslippe Antiochos’ grusomhet, styrtet jødinnene seg i avgrunnen med sine guttebarn, som de først hadde sørget for å få omskåret. Jeg er blitt fortalt at da en høyættet fange satt i et av våre fengsler og hans slektninger var blitt varslet om at han sikkert ville bli dømt til døden, fikk de, for å hindre en så vanærende død, sendt en prest dit som fortalte ham at den sikreste veien til frelse var å overgi seg til en bestemt helgen med den og den bønn, og ikke ta til seg næring på åtte dager, hvor svak og svimmel han enn måtte føle seg. Fangen lot seg overbevise, og på den måten ble han uten å vite det befridd både for livet og for den faren som truet ham. Scribonia rådet sin nevø, Libo, til heller å velge døden enn å avvente rettferdighetens grep og sa at det ville være å gå andres ærend om han sparte sitt liv for bare å legge det i hendene på dem som ville komme og kreve det tre–fire dager senere, og at det var å tjene fienden å bevare sitt blod så de kunne få det som jaktbytte.

Vi leser i Bibelen at forfølgeren av Guds lov, Nikanor, sendte sine medhjelpere for å gripe Raziz, en rettskaffen gammel mann, som hadde fått hedersnavnet Jødenes far for sine mange dyders skyld. Da den gode mann så at det ikke var noen annen råd, siden porten var brent ned og fienden klar til å ta ham til fange, valgte han en edel død fremfor å falle i hendene på de urettferdige og la seg hundse på en måte som ikke var forenlig med hans byrd, og støtte sverdet i sin egen kropp. Men fordi han i farten ikke rammet der han skulle, løp han opp på en mur og kastet seg fra toppen av den, rett på hodet ned blant soldatene, som flyttet på seg for å gi ham plass. Tross dette følte han ennå en gnist av liv i seg; han kom seg på bena med fornyet mot, og blodig og forslått som han var, fikk han banet seg vei gjennom trengselen bort til en bratt og steil klippe, hvor han utmattet med begge hender dro ut innvollene sine gjennom et av sårene, rev og slet dem istykker og kastet stumpene på forfølgerne, alt mens han tok himmelen til vitne og nedkalte Guds vrede over dem.

Blant voldshandlinger som begås mot samvittigheten, er det etter min mening viktigst å unngå dem som begås mot en kvinnes ærbarhet, fordi dette etter naturens orden er iblandet en viss fysisk nytelse, og kvinnens vegring av den grunn ikke kan være fullstendig nok, så det virker som om volden blir forbundet med et visst samtykke. Pelagia og Sofronia ble begge kanonisert, den første kastet seg i elven med sin mor og sine søstre for ikke bli voldtatt av noen soldater, den andre tok også sitt liv for å unngå at keiser Maxentius øvet vold mot henne. C Kirkehistorien forteller med ærefrykt om flere lignende eksempler på fromme mennesker som søkte døden som beskyttelse mot de krenkelser tyrannene ville begå mot deres samvittighet.

A Fremtiden vil kanskje ære oss fordi en av våre dagers lærde forfattere, vel å merke en pariser, har tatt seg det bryet å overtale tidens kvinner til heller å treffe et hvilket som helst annet valg fremfor å ta en så forferdelig beslutning i ren desperasjon. Det er for galt at han ikke fikk flettet inn i sine skriverier denne historien som jeg hørte i Toulouse, om en kvinne som etter å ha gått fra hånd til hånd hos noen soldater, utbrøt: «Gud være lovet, så har jeg da én gang i livet fått nok uten å synde!»

Når sant skal sies, er ikke den slags grusomme handlinger den franske høviskhet verdig. Så er da også luften gudskjelov blitt grundig renset for slikt etter følgende vise råd fra den gode Marot: Det er nok at hun sier: «Ikke gjør det!» mens hun gjør det.

Historien er full av mennesker som på mangfoldige måter har byttet bort et besværlig liv med døden. B Lucius Arruntius tok sitt eget liv for, som han sa, å slippe unna både fremtid og fortid. C Da Gavius Silvanus og Statius Proximus tok sitt liv etter at Nero hadde benådet dem, skjedde det enten fordi de ikke ønsket å leve på et så ondsinnet menneskes nåde eller også fordi de ikke orket bekymringene for en ny benådning en annen gang, i betraktning av keiserens tilbøyelighet til å mistenke og anklage rettskafne menn. Da dronning Tomyris’ sønn, Spargapises, satt som krigsfange hos Kyros og kongen som en første gunstbevisning lot ham slippe lenken, benyttet han anledningen til å ta livet av seg; han ventet ikke annet utbytte av friheten enn å ta hevn over seg selv for den skam det var å bli tatt til fange.

Den gang Boges, som var Xerxes’ stattholder i Eion, ble beleiret av den athenske hær under Kimons kommando, ville han ikke inngå et forlik som ga ham fritt leide tilbake til Asia med alle sine eiendeler fordi han ikke holdt ut å overleve tapet av det hans herre hadde gitt ham i varetekt. Etter at han hadde forsvart byen så lenge som overhodet mulig og det ikke var mer å spise, kastet han først alt gullet og det han mente var det beste bytte for fienden, i elven Strymon. Og etter at han hadde gitt ordre om at det skulle tennes et svært bål og at man skulle skjære strupen over på hans hustru, barn, konkubiner og tjenere, kastet han først dem og så seg selv i flammene.

Med en gang den indiske rajah, Ninachetuen, kom under vær med at den portugisiske visekonge, tilsynelatende uten grunn, tenkte å frata ham hans embete på Malakka for å gi det til kongen av Campar, fattet han i all stillhet sin beslutning. Han lot bygge en avlang tribune som hvilte på pilarer; kledde den med fyrstelige tepper og pyntet den overdådig med blomster og vellukt. Iført en kjortel av gullinnvirket stoff, besatt med kostbare edelstener, gikk han så ut på gaten og steg opp trinnene til tribunen, hvor det i et hjørne var tent et bål av velluktende tresorter. Folk strømmet til for å se hva disse uvanlige foranstaltninger skulle tjene til. Med et utfordrende og bittert uttrykk i ansiktet minnet Ninachetuen om alt det den portugisiske nasjon hadde å takke ham for, hvor trofast han hadde skjøttet sitt embete og hvordan han ofte for andres skyld hadde grepet til våpen og bevist at æren var ham langt kjærere enn livet, og at han ikke hadde i sinne å oppgi forsvaret av sin egen ære, og siden nå skjebnen ikke ga ham noen mulighet til å stå imot den krenkelse man ville påføre ham, forbød i hvert fall hans mot ham å oppleve den og bli til spott og spe for alt folket og en kilde til triumf for mennesker som var mindre verd enn han selv. Med disse ord kastet han seg på bålet.

B Frivillig ofret Scaurus’ hustru, Sextia, og Labeos hustru, Paxæa, livet for å oppmuntre sine menn til å unngå de farer som truet dem, men som de selv ikke var berørt av på annen måte enn som kjærlige hustruer; de ville ledsage ektefellene i deres ytterste nød og tjene dem som eksempel. Det disse kvinnene gjorde for sine ektemenn, gjorde Cocceius Nerva for sitt fedreland, til mindre nytte, men med den samme hengivenhet. Denne fremragende rettslærde som kunne glede seg over sunnhet, rikdom og berømmelse og som sto høyt i kurs hos keiseren, hadde ingen annen grunn til å ende sine dager enn sin medfølelse med den elendige forfatning staten befant seg i. Og intet kan overgå den finfølelse Fulvius’ hustru utviste ved sin død. Da Augustus oppdaget at hans nære venn Fulvius hadde utspredd en viktig hemmelighet han hadde betrodd ham, ga han ham en kjølig mottagelse under en morgenvisitt. Fulvius vendte fortvilet hjem og sa med skjelvende stemme til sin hustru at siden denne ulykken hadde rammet ham, hadde han besluttet å ende sitt liv. Uten å nøle svarte hun: «Det gjør du helt rett i, enda du ofte nok har opplevd min løsmunnethet, har du ikke vært på vakt. Men vent litt, la meg dø først.» Og uten å betenke seg støtte hun et sverd i kroppen.

C Da Vibius Virius hadde oppgitt håpet både om redning og nåde for sin by som var beleiret av romerne, avsluttet han, etter å ha anført flere argumenter til støtte for sitt syn, den siste debatten i byens senat med å si at det edleste ville være å foregripe skjebnen og dø for egen hånd. Da ville fienden få respekt for dem, og Hannibal ville føle hvilke trofaste forbundsfeller han hadde sviktet. Han inviterte dem som kunne tenkes å godta forslaget, til å delta i et godt aftensmåltid som man hadde forberedt i hans hjem, og hvor man etter å ha nytt bordets gleder, i fellesskap skulle drikke det man så satte frem: «En drikk som vil befri vårt legeme fra pine, vår sjel fra krenkelser, våre øyne og ører fra å se og høre alle de ugjerninger som de beseirede blir utsatt for av så grusomme og hevngjerrige seierherrer. Jeg har,» sa han videre, «sørget for at det er folk som kan kaste oss på et bål foran utgangsdøren min etter at vi har utåndet.» Mange bifalt denne høysinnede beslutningen, bare få fulgte hans eksempel. Syv og tyve senatorer gikk med ham, og etter å ha forsøkt å drukne sine pinefulle tanker i vinen, avsluttet de måltidet med den dødelige drikken. Sammen gråt de over sitt lands vanskjebne og omfavnet hverandre; siden bega enkelte seg hjemover, andre ble værende for å legges på likbålet sammen med Vibius. Fordi vindunsten var trengt inn i senatorenes blodårer og forsinket giftens virkning, tok det dem så lang tid å dø at enkelte bare var en time fra å se fienden iCapua, som ble erobret dagen etter, og pådra seg alle de ulykker de hadde betalt så dyrt for å slippe. Da konsulen, Fulvius, kom tilbake fra sin skjendige nedslaktning av to hundre og fem og tyve senatorer, ble han stanset av Taurea Jubellius, en annen av byens borgere, som stolt og uredd ropte hans navn: «Befal dem å myrde meg også etter alle disse andre», sa han, «så kan du skryte av å ha drept en meget taprere mann enn deg selv.» Da Fulvius avfeide ham som gal (konsulen hadde heller ikke frie hender fordi han nettopp hadde mottatt brev fra Roma som fordømte hans umenneskelige handling), fortsatte Jubellius: «Siden mitt land er hærtatt, mine venner døde og jeg med egne hender har drept min hustru og mine barn for å redde dem fra dette trøstesløse nederlaget, er jeg avskåret fra å lide samme død som mine medbor- gere; la derfor mannsmotet hjelpe meg til å ta hevn over et liv jeg avskyr.» Og han trakk et sverd han hadde holdt skjult, støtte det gjennom brystet og falt over ende ved konsulens føtter.

B En gang Alexander beleiret en by i India, var innbyggerne, som følte seg truet, fast besluttet på å snyte ham for seiersgleden, og satte fyr på byen og lot seg brenne inne, alle som én, til tross for erobrerens mildhet. Det ble en ny slags krig: Inntrengerne kjempet for å redde innbyggerne, de for å gå under; for å verge seg mot livet, gjorde de alt man ellers gjør for å verge seg mot døden.

C Da murene og forsvarsverkene rundt den spanske byen Astapa ikke var sterke nok til å holde romerne ute, samlet beboerne sine rikdommer og sitt løsøre i en haug på torvet, plasserte kvinner og barn på toppen av haugen, som ble omgitt av ved og lett antennelig materiale, og lot femti unge menn være igjen for å fullbyrde den felles beslutning. Deretter gjorde de et utfall mot fienden, hvor de alle lot seg slå ihjel slik som de hadde forpliktet seg til, siden seier var umulig. Da de femti unge mennene hadde hugget ned hver levende sjel som var igjen i byen og satt fyr på haugen, kastet de seg selv på bålet og endte sin edle frihet, ikke med sorg og skjensel, men i en tilstand av fullstendig ufølsomhet; slik viste de fienden at dersom lykken hadde stått dem bi, hadde de hatt det samme mot til å frata dem seieren, som de hadde hatt til å gjøre den verdiløs og heslig – ja, til og med dødelig for det store antall erobrere som, tillokket av det flytende gullet som lyste i ildskjæret, hadde nærmet seg og var blitt kvalt av røken og fortært av flammene, fordi trengselen gjorde det umulig å trekke seg tilbake. Borgerne i Abydos fattet den samme beslutning som astaperne da Filip beleiret byen deres. Men de fikk dårlig tid, og makedonerkongen som ble forferdet over å se disse desperate forberedelsene, trakk soldatene tilbake (etter å ha beslaglagt skattene og eiendelene som skulle kastes på bålet eller i vannet) og innvilget innbyggerne tre dager til å ta sitt liv i ro og mak. Disse dagene fylte de med et blodbad og en nedslaktning som overgikk alt fienden kunne oppvise av grumhet; ikke en eneste som hadde herredømme over seg selv, kom fra det med livet.

Det finnes talløse eksempler på at et helt folk har tatt lignende beslutninger som, fordi de rammer alle, synes hardere enn dem som blir tatt av en enkelt person. I virkeligheten er de mildere. Hva forstanden ikke kan få den enkelte til å gjøre, kan den få fellesskapet til, massens entusiasme river med seg den individuelle dømmekraft.

B På Tiberius’ tid mistet de dødsdømte som ventet på straffen, retten til eiendom og jordfestelse; mens de som kom henrettelsen i forkjøpet og selv besørget den, kunne sette opp testament og finne hvile i en grav.

A Men det er også de som higer etter døden i håp om å vinne et større gode.

«Jeg ønsker å bryte disse bånd for å bli ett med Kristus»48 sier Paulus og fortsetter: «Hvem skal fri meg fra disse bånd?» Da Kleombrotos fra Ambrakia hadde lest Platons Faidon ble han så lysten på det neste liv at han uten annen grunn gikk rett bort og kastet seg i havet. C Dette viser med hvor liten rett vi kaller denne selvvalgte løsrivelse fra kroppen for fortvilelse, ja, ofte er det et brennende håp som driver oss til det – ofte også en rolig og fattet overbevisning. A Da biskopen av Soissons, Jacques du Chastel, som deltok i Ludvig den Helliges ekspedisjon over havet,49 oppdaget at kongen og hele hæren var i ferd med å vende tilbake til Frankrike uten å ha innført kristentroen, bestemte han seg heller for å dra til paradis. Han sa farvel til sine venner, og for alles øyne løp han alene inn i fiendehæren, som hugget ham i stumper og stykker.

C På en høytidsdag i et land i denne nye verden blir folkets avgud ført rundt på en kjempestor vogn til offentlig beskuelse. Ikke nok med at man da ser folk skjære stykker av sitt eget levende kjøtt for å ofre det til guden, men man ser mange andre kaste seg i støvet hvor de radbrekkes og knuses under vognhjulene for å bli æret som hellige etter sin død, hvilket da også skjer.

Biskopens død med våpen i hånd var mer storsinnet, men mindre følbar siden kampens hete delvis opptok hans bevissthet.

A Noen steder har statsstyret påtatt seg å avgjøre om en selvvalgt død i visse situasjoner er rettmessig og formålstjenlig. Før i tiden oppbevarte man i vår by Marseille en gift av skarntydesaft bekostet av det offentlige for dem som ønsket å fremskynde sin død. De seks hundre som utgjorde senatet, måtte først godkjenne de årsaker man måtte ha for å gå til et slikt skritt; å legge hånd på seg selv var kun tillatt etter myndighetenes samtykke og med gyldig grunn.

En slik lov hadde man også et annet sted. Underveis til Asia reiste Sextus Pompeius over øya Keos ved Euboia. Som vi blir fortalt av en av hans følgesvenner, ville tilfellet at en høyt ansett dame, som akkurat da hadde underrettet sine medborgere om hvorfor hun ønsket å ta sitt liv, inviterte Sextus til å ære hennes bortgang ved sin tilstedeværelse, noe han samykket i. Etter lenge og forgjeves å ha brukt sin fabelaktige veltalenhet og overtalelsesevne til å få henne til å oppgi sin plan, måtte han la henne få sin vilje. Hun hadde tilbragt nitti år i en utmerket forfatning, såvel åndelig som legemlig, men nå hadde hun lagt seg i sin seng, som var finere utstyrt enn vanlig; og mens hun støttet seg på albuen, sa hun: «Måtte gudene, o Sextus Pompeius, og snarere dem jeg forlater enn dem jeg vil møte, takke deg for at du ikke holdt deg for god til å være både en rådgiver i mitt liv og et vitne til min død! Jeg har for min del aldri opplevd annet enn at lykken har smilt til meg, og av frykt for at lysten til å leve for lenge ville la meg få se dens gretne ansikt, vil jeg med en lykkelig slutt slippe fri det som er igjen av min sjel, idet jeg etterlater meg to døtre og en hærskare av barnebarn.» Da det var gjort, og hun hadde formant og oppfordret sine slektninger til å leve i fred med hverandre, fordelt sin eiendom mellom dem og betrodd husgudene til sin eldste datter, grep hun giftbegeret med fast hånd, sendte opp bønner til Merkur om å bli ført til et lykkelig oppholdssted i den annen verden, og helte den dødelige drikken raskt i seg. Nå fortalte hun de tilstedeværende om giftens virkning, om hvordan hun følte at den ene legemsdel etter den andre ble grepet av kulde, og da hun til slutt hadde sagt at den hadde nådd til hjertet og innvollene, tilkalte hun døtrene for at de skulle gjøre henne den siste tjeneste og lukke hennes øyne.

Plinius forteller om et bestemt arktisk land hvor klimaet er så gunstig at innbyggerne ikke dør før de selv vil det, men at de har den skikk at de som er trette og mette av dager etter et langt liv, først får et godt måltid og så kaster seg i sjøen fra en klippe som er utpekt til dette formål.

C En uutholdelig B smerte og utsikten til en død som er enda verre, synes meg å være de mest tilgivelige beveggrunner til å ende sine dager.

32 Ubique mors est: optime hoc cavit Deus / eripere vitam nemo non homini potest; / at nemo mortem: mille ad hanc aditus patent. Seneca, Phænissæ [De fønikiske kvinner] 151–153.

33 Hvor man blir årelatt. O.a.

34 Proxima deinde tenent mæsti loca, qui sibi lætum / insontes pepere manu, lucemque perosi / projecere animas. Vergil, Æneiden 6. 434–436.

35 Duris ut ilex tonsa bipennibus / nigræ feraci frondis in Algido / per damna, per cædes, ab ipso / ducit opes animumque ferro. Horats, Oder, 4. 4. 57–60.

36 Non est, ut putas, virtus, pater / timere vitam, sed malis ingentibus /obstare, nec se vertere ac retro dare. Seneca, De fønikiske kvinner 190–192.

37 Rebus in adversis facile est contemnere mortem: fortius ille facit qui miser esse potest. Martial, Epigrammer 11. 56 15–16.

38 Si fractus illabatur orbis, / inpavidam ferient ruinae. Horats, Oder 3. 3. 7–8.

39 Hic rogo, non furor est, ne moriare, mori? Martial, Epigrammer 2. 80.2

40 multos in summa pericula mistit / venture timor ipse mali; fortissimos ille est, / qui promptus metuenda pati, si comminus instent, et differre potest. Lucan7. 104–107 a.

41 Usque adeo, mortis formidine, vitæ / percipit humanos odium lucisque videnæ, / ut sibi consciscant mærenti pectore lethum, / Obliti fontem curarum hunc esse timorem. Lukrets 3. 79–82.

42 Debet enim, misere cui forte ægreque futurum est, / ipse quoque esse in eo tum tempore, cum male possit / accidere. Lukrets 3. 862–864a.

43 [image: Image] Diogenes Laërtios, 7. 130.

44 I, 14.

45 Sperat et in sæva victus gladiator arena, / sit licet infesto pollice turba minax. Anonymus i Anthologia Latina (ed. Riese), 415. 27.

46 Aliquis carnifici suo superstes fuit. Seneca, Brev til Lucilius 13. 11:

47 Multa dies variusque labor mutabilis ævi / rettulit in melius; multos alterna revisens/lusit, et in solido rursus fortuna locavit. Vergil,Æneiden11. 425–427.

48 Fil. 1, 23. [Bibelstedene er fra Vulgata, den latinske bibeloversettelse i den romersk-katolske kirke]. O.a.

49 Til Nord-Afrika. O.a.

